金像獎|余香凝首封影后多謝老公陪對劇本 久休鄭秀文頒獎狀態佳
《第四十二屆香港電影金像獎》今日(14日)舉行,今屆「最佳女主角」獎項有3位都是首次入圍的新血,包括《4拍4家族》謝安琪、《不日成婚2》衛詩雅、《填詞L》鍾雪瑩,以及第二次入圍的《白日之下》余香凝以及《毒舌大狀》王丹妮,被指是史上最具新鮮感的一屆。
今屆由上屆影后鄭秀文(Sammi)頒發,她上年確診新冠肺炎後被迫取消演唱會,要停工休息,今次是她久休後首次公開露面,聲線仍帶點沙啞,但狀態甚好,更表示今屆有很多新血,無論由誰奪獎,都不需像她一樣等足10次。最終,Sammi宣布獎項由余香凝奪得。
余香凝在台上說:「感謝天主!多謝香港電影金像獎,多謝投票俾我嘅人。我可以企喺度係因為我特別幸運,遇上《白日之下》團隊,遇上你哋每一個人。我要多謝古天樂先生願意投資呢一部咁有意義嘅電影,多謝爾冬陞先生,多謝楊經理、多謝投資者Benny,我要多謝《白日之下》台前幕後每一位,特別係每一位演員,我最愛嘅John哥(姜大衛)、Rachel(梁雍婷),你哋全部人,同埋大家經常忽略嘅特約演員,佢哋都做得好好好好!」
我要多謝兩位記者阿亮(勞顯亮)同龍婉(龍婉琪),我希望我可以做到你哋記者嘅精神,我要多謝One Cool Jamcast,我嘅經理人。我要多謝我嘅屋企人,我媽咪,多謝你永遠喺我最失意嘅時候,媽咪係我最大嘅動力。多謝我先生、我老公,冇你嘅支持我乜嘢都做唔到,多謝你!我每次讀一個劇本、Casting,你都係陪我對劇本、我知你好攰,但係你夜晚都會陪我對劇本,多謝我兩個小朋友,多謝Clare同Clement ,媽咪有我嘅夢想,而我喺度不停追緊夢,我希望你哋都會有你嘅夢想,我會用我一生嘅時間好好去鑽研點樣做一個更好更好嘅演員。最後我想講嘅係,作為一個女性,無論喺人生邊一個階段,我哋都可以努力追求夢想!」